Denne artikkelen inneholder en liste over kilder, litteratur eller eksterne lenker, men enkeltopplysninger lar seg ikke verifisere fordi det mangler konkrete kildehenvisninger i form av fotnotebaserte referanser. Du kan hjelpe til med å sjekke opplysningene mot kildemateriale og legge inn referanser. Opplysninger uten kildehenvisning i form av referanser kan bli fjernet. Se Mal:Referanseløs for mer informasjon.

**UKEN** i Bergen er en studentuke, stiftet i 1946. Den er Vestlandets nest største kulturfestival etter Festspillene i Bergen, og arrangeres i mars måned hvert partallsår av rundt 1000 studenter ved Norges Handelshøyskole (NHH) og ellers i Bergen. I de senere årene har også studenter i resten av Bergen tatt del i arrangeringen av festivalen. UKEN arrangeres på dugnad av såkalte fUKENsjonærer.

NHHs egne revyartister underholder fra Aulascenen, og det avholdes i tillegg en rekke konserter og andre kulturarrangementer.

UKEorganisasjonen
-----------------

UKEN er delt inn i syv seksjoner (Info-, PR-, Marked-, Økonomi-, Salg-, Arrangement- og Revyseksjonen), hver med sin seksjonssjef. Sammen med UKEsjefen utgjør disse åtte personene UKEstyret (US), som stemmes frem av NHH-studentene på høsten i hvert partallsår. Hver seksjon har i tillegg en assisterende seksjonssjef som ansettes i den første ansettelsesrunden på nyåret. Sammen med UKEstyret utgjør disse StorUKEstyret (STUS). 

Seksjonene i UKEN er igjen inndelt i grupper, hver med sin gruppeleder.

Maskoten Orvil
--------------

Orvil overtok i 1980 som UKENs maskotfigur etter Bole med harpen. Orvil-figuren ble unnfanget ved den første moderne UKEN i 1980 og fikk navn gjennom en navnekonkurranse på skolen. Morgenavisen i Bergen fant frem til forfatteren Ernst Orvil og anklaget UKEN for å ha stjålet navnet, men forfatteren viste forståelse og uttalte at "sjikane er bedre enn ingenting". Orvil er tegnet av Geir Fuglaas som forklarte at Orvil var grønn siden det var den eneste fargen han hadde for hånden. Orvil uttalte i 2006 at han var en blanding av en ert og en and.

Orvil fikk sin egen sang, til revyen «Ka i all Bergen» under UKEN 80. I 1982 fikk Orvils samboerske Ingvil også status som maskot. Både logoen til UKEN og UKEmaskotten Orvil ble registrert som varemerker i 1998. Maskotfigurens grønnfarge er siden blitt hele UKENs farge. 

Under åpning av UKEN 14 ble det den 6. mars 2014 avduket en bronsestatue av denne maskotfiguren. Statuen har fått sin plass ved studentinngangen.

Historie
--------

UKEN som revytradisjon startet i 1946. Den gang var StudenterUKEN et samarbeid med studenter fra Universitetet i Bergen. Revyen *Ta tonen* ble satt opp på Ole Bull kino. Revyen ble fulgt opp med ny revyforestilling i marsmåned annet hvert år. UKEN hadde fra 1946 til 1972 en egen maskot, Bole med harpen.

Utover 50- og 60-tallet ble StudenterUKEN utvidet til å inkludere nattklubbdrift, «Boles nattklubb», etter forestillingene. Studentdagen så også sin begynnelse i form av kapproing på Lille Lungegårdsvann mellom studenter fra NHH og UiB.

Da NHH i 1963 flyttet ut i Breiviken, avtok revyvirksomheten, og UKErevyen *Dryl´an* fra 1972 med Per Lillo-Stenberg som instruktør ble den foreløpig siste, også fordi StudenterUKEN ved Universitetet ble slått konkurs samme år.

Våren 1980 gjenoppsto studentfestivalen UKEN på NHH. UKEN 1980 med revyen *Ka i all Bergen* ble en publikumssuksess. I UKEN '88s revy, *Boomerangen som forsvant (eller annet par utvendig),* ble revysangen *Sandkassa* populær nok til en plass på Norsktoppen. Under Uken 2000 spilte Anders Hoff og Øyvind Rafto i ukerevyen Tvetidi´sammen, og startet senere komigruppen Raske Menn.

Til UKEN 84 fikk den første UKEbussen fast plass på Torgalmenningen som billettkontor. I 2006 ble den erstattet av UKEbussen «Torvald Menningen»

Med årene har UKEN gått utvidet nedslagsfeltet. Konserter og andre arrangementer har etter hvert blitt en vel så viktig del av kulturfestivalen. The Ark, The White Stripes, Blood Hound Gang, Travis, Turboneger, Spiritualized, The Boo Radleys, Primal Scream, Ash, Belle & Sebastian, The Cardigans, 50 Cent, Jason Mraz, Klovner i Kamp og Kaizers Orchestra har vært blant de opptredende. Fra og med UKEN 2012 til UKEN 2018 er programmet også utvidet med et stort konserttelt på Koengen nær Bergen sentrum.

UKErevyen
---------

Hjertet av UKEN er den tradisjonelle UKErevyen som settes opp revyseksjonen i UKEN. Revyen inneholder sketsjer, musikalnummere, dans og musikk.

| År | Navn | Instruktør | Kapellmester |
| --- | --- | --- | --- |
| 2022 | Debut | Espen Alknes | Even Dieset |
| 2020 | Zoo | Espen Alknes | Harald Holm Wikan |
| 2018 | #Methree | Aslak Maurstad,Even Torgan | Fridtjof Solheim Mo |
| 2016 | Versus | Rasmus Wold | Sebastian Sletten Eide,August Aase Boge |
| 2014 | No.1 | Karina Aase,Christopher Pahle |  |
| 2012 | Iworld | Karina Aase,Christopher Pahle |  |
| 2010 | Amatør | Henrik Amundsen,Linda Mahala Mathiassen |  |
| 2008 | Re:revy | Nils-Ingar Aadne,Yngve Skomsvoll |  |
| 2006 | Supernova | Martin Beyer-OlsenHenrik Thodesen |  |
| 2004 | POP | Jan Andreas Saxlund PahleVemund Vik,Jon Niklas Rønning |  |
| 2002 | Egoland | Kristian Westgård,Haakon Strøm |  |
| 2000 | Tvetidi' | Solvei Stoutland |  |
| 1998 | Kalldetkaduvil | Arvid Ones,Mads Ousdal |  |
| 1996 | Kamera går | Harm-Christian Tolden |  |
| 1994 | Liv Livende | Harm-Christian Tolden |  |
| 1992 | Fabloid | Petter Næss |  |
| 1990 | De Risikiable | Anderz Døving |  |
| 1988 | Annet par utvendig (eller boomerangen som forsvant?) | Tore Nysæther |  |
| 1986 | På Vidt Gap | Nils Vogt,Tore Westbye |  |
| 1984 | E'Det Nøye Då? | Nils Vogt,Kim Haugen |  |
| 1982 | Riv Ruskende Gla' | Petter Skavlan |  |
| 1980 | KA I ALL BERGEN? | Thomas Fasting,Morten Kvelstad,Marianne Yvenes |  |

Se også
-------

* UKA
* UKA i Ås
* UKA på Blindern
* Svæveru’
* Direksjonsmusikken
* Raske Menn

Referanser
----------

1. 1 2  «UKEN 1946-1998». *Bergens tidende 1998.02.25*. *Bergens tidende 1998* **(norsk)**. 25. februar 1998. s. 20-21. Besøkt 22. september 2019. «Vedlegg: *uken 98*, elektronsk side 71-73»
2. 1 2  «UKEN går, Orvil består». *Bergens tidende 2004.02.29*. *Bergens Tidende 2004* **(norsk)**. 29. februar 2004. s. 16. Besøkt 22. september 2019. «UKENs maskot, Orvil, dukket også opp i 1980. Navnet fikk Orvil gjennom en navnekonkurranse på skolen, men det var faktisk ikke langt unna at navnet måtte trekkes tilbake. Morgenavisen i Bergen fant frem til forfatteren Ernst Orvil, og anklaget UKEN for å ha stjålet hans navn. Forfatteren viste heldigvis stor forståelse og uttalte at "sjikane er bedre enn ingenting."»
3. ↑  «Bergens tidende 2006.03.10». *Bergens Tidende 2006* **(norsk)**. 10. mars 2006. s. 23. Besøkt 22. september 2019.  `|kapittel=` ignorert (hjelp)
4. 1 2  «Hallo i UKEN». *Bergens tidende 1982.03.10*. *Bergens tidende 1982* **(norsk)**. 10. mars 1982. s. 7. Besøkt 22. september 2019.
5. ↑  «UKEN registrert som varemerke». *Bergens tidende 1998.02.25*. *Bergens tidende 1998* **(norsk)**. 25. februar 1998. s. 19. Besøkt 22. september 2019. «Vedlegg: *uken 98*, elektronsk side 71-73»

Eksterne lenker
---------------

* Offisielt nettsted Rediger på Wikidata
* UKEN på Youtube